Olaf Scholz’ regjering

Olaf Scholz’ regjering er Forbundsrepublikken Tysklands 25. regjering siden denne statens etablering i 1949. Olaf Scholz ble av Forbundsdagen valgt som ny forbundskansler 8. desember 2021. Regjeringen ble utnevnt av Forbundspresidenten samme dag.

Forbundskansleren velges av Forbundsdagen etter forslag fra Tysklands president. Etter valget blir kansleren utnevnt av presidenten. Deretter avlegger kansleren forsikring (ed) for presidenten i Forbundsdagen.

Regjeringen Scholz er en koalisjonsregjering bestående av SPD, FDP og Bündnis 90/Die Grünen. Partienes tradisjonelle farger, henholdsvis rødt (SPD), gult (FDP) og grønt (Bündnis 90/Die Grünen), har ført til at den betegnes som en «trafikklys-koalisjon», på tysk Ampelkoalition. Avtalen om koalisjon i Forbundsdagen som støtte for regjeringen, ble undertegnet 24. november 2021.

Scholz ble valgt med et flertall på 395 stemmer. Til sammen avga 707 av forbundsdagens 736 medlemmer stemme ved valget. Det ble avgitt 309 stemmer mot valget av Scholz, i tillegg var tre avholdne. 

Scholz ble ved tiltredelsen den fjerde sosialdemokratiske kansler i forbundsrepublikkens historie. Regjeringen var ett medlem større enn den foregående. Det skyldtes departementet for boligpolitikk, byutvikling og bygningsvesen, som gjenoppsto etter å ha vært nedlagt siden 1998. Fire ministre var medlemmer også i den foregående regjeringen Merkel IV, men bare en av dem beholdt sitt departement. Scholz’ regjering hadde ved tiltredelsen ni menn og åtte kvinner, som var den høyeste kvinneandel i en tysk føderal regjering noensinne.

Referanser 

Tyske regjeringer
2021 i Tyskland
Etableringer i 2021